Указ № 222 увайшоў у сілу 1 студзеня 2016 года. У адпаведнасці з ім ІП павінны рэалізоўваць прадукцыю лёгкай прамысловасці, увезеную з краін Мытнага саюза, толькі з суправаджальнымі дакументамі. Прадпрымальнікі сцвярджаюць, што гэтыя патрабаванні невыканальныя, таму што большасць расійскіх пастаўшчыкоў, у якіх яны закупляюць тавар, не жадаюць займацца афармленнем дакументаў аб паходжанні прадукцыі альбо даюць фіктыўныя даведкі. У выніку ІП штрафуюць, у іх канфіскуюць тавар. Праца многіх прадпрымальнікаў, такім чынам, фактычна паралізаваная — яны баяцца гандляваць з парушэннямі, але выканаць патрабаванні ўказа аб`ектыўна не могуць.